### Beslutning

Der blev stillet forslag om, at sagen behandles i mødet. For forslaget stemte 15 (Kalundborg-listen, B, O og V). Imod forslaget stemte 12 (A, C, F, Ø og Frit Borgerligt Fællesskab). Ingen undlod at stemme.

Sagen behandles herefter.

For Økonomiudvalgets anbefaling om at følge administrationens indstilling inkl. de økonomiske konsekvenser stemte 21 (A, B, O, V, Kalundborg-listen). Imod stemte 6 (C, F, Ø og Frit Borgerligt Fællesskab). Ingen undlod at stemme.

C, F, Ø og Frit Borgerligt Fællesskab stemmer i mod med den begrundelse, at der er stor respekt for skolebestyrelsens henvendelse, men at vi vurderer, at man bør have et bedre beslutningsgrundlag mht. skolens fysiske tilstand, for at træffe en ansvarlig beslutning.

Økonomiudvalgets anbefaling er herefter godkendt.

### Sagsfremstilling

## Resume og sagens baggrund

Skolebestyrelsen for Løve-Ørslev Skole har henvendt sig til Kommunalbestyrelsen den 24. april 2024 med anmodning om at sammenlægge Løve-Ørslev Skoles to matrikler på én matrikel.

## Indstillinger

Direktøren indstiller, at Kommunalbestyrelsen godkender forslag fra skolebestyrelsen for Løve-Ørslev Skole om, at skolen sammenlægges på [adresse].

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

Skolebestyrelsen for Løve-Ørslev Skole har den 24. april 2024 henvendt sig med ønske om, at Kommunalbestyrelsen godkender en sammenlægning af Løve-Ørslev Skoles nuværende to matrikler på én matrikel. Henvendelsen fra Løve-Ørslevs Skoles skolebestyrelse er vedlagt som bilag. Skolebestyrelsen ønsker sammen med personalegruppen, at skolen samles på [adresse].

I skolebestyrelsens henvendelse gives der udtryk for, at en sammenlægning også kan understøtte tiltag som aldersintegreret undervisning. Skolebestyrelsen vurderer generelt, at sammenlægningen vil bidrage til at skabe et miljø for eleverne, som bidrager til bedre trivsel og flere muligheder for at skabe relationer. Skolebestyrelsen nævner også, at en sammenlægning på én matrikel forventes at styrke lærernes og pædagogernes daglige sammenhængskraft, bedre forberedelsesmuligheder, styrke den faglige udvikling, dække flere fagkompetencer i hverdagen og give mere tryghed i forhold til sygdomsdækning og i ferier.

I henvendelsen skriver skolebestyrelsen, at de ønsker, at skolerne samles på [adresse] dels for at være tæt på Løve børnehave, og dels fordi der er mange elever, der kommer fra Høng. På skolen vurderes det, at der er kapacitet nok til at rumme alle elever fra både Løve Skole og [adresse].

På Løve-Ørslev Skole var der pr. 26. april 2024 66 elever. De 45 elever går i indskolingen (0.-3. klasse) på [adresse], og de 21 elever går på mellemtrinnet (4.-6. klasse) på [adresse].

Skolebestyrelsen ønsker, at sammenlægningen har virkning fra skoleåret 2025/26.

Der vil med sammenlægningen til én matrikel være nogle afledte konsekvenser af for de bygningsmæssige forhold, som Kommunalbestyrelsen skal tage stilling til på et senere møde.

Sammenlægningen er blevet drøftet på MED-udvalget for Løve-Ørslev Skole den 13. maj 2024, hvor personalet har tilkendegivet, at de bakker op om forslaget.

## Økonomiske konsekvenser

Der kan forventes at være en årlig merudgift på ca. 1.944 kr. til buskort (svarende til én elev), som kan afholdes inden for det eksisterende budget for Fagcenter for Børn, Læring og Uddannelse. Vurderingen af merudgiften til buskort er foretaget på baggrund af andelen af elever, der i dag får buskort og det forventede elevtal for kommende skoleår. Merudgiften vil først have virkning i det skoleår, hvor sammenlægningen træder i kraft (2025/26).

### Sagens forløb

12/06/2024 Børn- og Familieudvalget

Et flertal bestående af Connie Olesen (Frit Borgerligt Fællesskab), Mikkel Olesen (C), Oda Jakobsen (S), Steen Holst (S) og Leif Kjeldsen (F) beslutter at udskyde sagen.

Et mindretal bestående af Carl Bach (V) og Øvli Schultz (V) ønsker ikke at udskyde forslaget med den bemærkning at man anerkender skolebestyrelsens forslag.

Øvli Schultz (V) ønsker i medfør af standsningsretten, at sagen videresendes til Kommunalbestyrelsens afgørelse.

19/06/2024 Økonomiudvalget

Økonomiudvalget anbefaler, at sagen ikke udskydes.

Imod stemmer A, F og Frit Borgerligt Fællesskab.

Økonomiudvalget anbefaler, at administrationens indstilling godkendes.

Økonomiudvalget bemærker, at de samlede afledte økonomiske konsekvenser for budgetår 2025 og frem indgår i det administrative budgetoplæg.

A, F og Frit Borgerligt Fællesskab tager forbehold for administrationens indstilling.